Foredragsaftner

Den teologiske aftenhøjskole genopstår som Foredragsaftner i Dover-Alling-Tulstrup Pastorat. Vi har planlagt en spændende række foredrag til efteråret, som vi håber mange vil komme og være en del af. Foredragene finder sted fire onsdage i efteråret og tre onsdage i foråret og vil være fordelt mellem Dover Kirkehus, Præstegården i Tulstrup og Beboerhuset i Alling. Det er ganske gratis at deltage til foredragene, der vil blive serveret kaffe og kage til 20,-.

Foredrag ved Anders Klostergaard Petersen, Professor MSO ved Religionsvidenskab på Aarhus Universitet

d. 25. september kl. 19.30 i Dover Kirkehus

Kirke og gudstjeneste mellem tradition og fornyelse

Hvis vi forandrer kirke og gudstjeneste radikalt, er der ingen kontinuitet og dermed heller ingen genkendelighed. Hvis vi omvendt fortsætter som hidtil, risikerer vi over tid at tømme kirken for mennesker og dermed lade den uddø. Kirke og gudstjeneste ligner på den måde al anden kultur og faktisk også biologi. På den ene side må man foretage en løbende tilpasning, hvis man vil undgå at uddø. På den anden side kan tilpasningen heller ikke være så omfattende, at man ødelægger sin egen organisme. Så hvad i alverden skal man dog gøre. I foredraget ser på nogle af de dilemmaer, man aktuelt står over for i folkekirken og dens gudstjenesteformer; men ikke nok med det. Anders Klostergaard Petersen forsøger også at komme med en løsning. Det bliver en spændende debataften om den eneste institution, som fortsat binder folk og samfund sammen.

Foredrag ved Thomas Frank, domprovst og eventyrer

d. 23. oktober kl. 19.30 i Dover Kirkehus

Vikingernes vej til Byzans – Ekspedition ad en glemt historisk rute

Teolog og eventyrer Thomas Frank fortæller om sin ekspedition ad vikingernes historiske vej til Byzans. Håndskrifter fra 900 og 1100 tallet beskriver deres rute ad floder og hav.

Svenske og norske forsøg på at finde ruten har medført den opfattelse, at ruten var for besværlig og tidkrævende til at have haft megen betydning. Det vil Thomas Frank blandt andet udfordre ved i overensstemmelse med kilderne at finde den gamle vandvej mod øst.

Han fortæller om de mange forberedelser og oplevelserne undervejs. Han roede fra Nordvestrusland til Istanbul i Tyrkiet på 65 dage og med få dages stop i blandt andet Novgorod og Kiev. Han viser filmklip fra naturen undervejs og billeder og vil komme ind på en mulig forbindelse mellem Byzans og Danmarks historie med udblik til, hvad det vil sige at være dansker i dag.

Foredrag ved Saliha Marie Fetteh, forfatter, debattør og foredragsholder

d. 13. november kl. 19.30 i Beboerhuset i Alling

Landet mellem de to floder – en dansk kvindes fortælling om krig og kærlighed i Irak

I 1987 rejser Saliha Maria Fetteh med sin irakiske mand, Nuredin, til byen Kirkuk i det nordlige Irak. I løbet af opvæksten i Skagen og Odense har den videbegærlige Saliha læst eventyrlige rejseberetninger fra Orienten og lyttet til faderens farvestrålende sømandsfortællinger, hvilket vækker en rejselyst og fascination af især Mellemøsten i hende. Som 18-årig konverterer hun til islam og opholder sig sidenhen otte år af sin ungdom i Irak – et land hun er kommet til at elske på godt og ondt.

I foredraget tager Saliha udgangspunkt i sin bog *Landet mellem de to floder* og fortæller sin historie, der giver en unik indsigt i integration, religion og kulturmøder, hvilket ikke mindst bidrager til en forståelse af politiske spændinger i Mellemøsten, og sætter vores hjemlige integrationsdebat i perspektiv.

Foredrag ved Gudmund Rask Pedersen, sognepræst ved Vær og Nebel sogne

d. 27. november kl. 19.30 i Tulstrup Præstegård

Om at gå til gudstjeneste i litteraturen

Et foredrag om ”Ordet der bliver kød”. Dette, at ord og fortællinger går i kødet på os og bliver til levet liv, identitet og tro.

Et foredrag godt krydret med litterære eksempler (moderne litteratur). Litteraturfortælling lagt ind i en ramme med overvejelser om gudstjeneste og litteratur som størrelser der korresponderer omkring grundspørgsmålet: Hvad er et menneske? Ofte, og det for begges vedkommende, med livsmod og åbenhed for nye potentialer for øje.

Der er, som fortælleren i Jan Kjærstads ”Erobreren” siger det, kun én grund til at fortælle: For at redde et liv. For at redde nogen, der allerede er dømt. Fortælle mod alle odds.  
Eller sagt på en anden måde: Det handler ikke alene om skrift, men i såvel litteratur som gudstjeneste om: Skriften der frelser.

I foråret 2020 har vi endvidere gang i at planlægge følgende foredrag:

* Gudstjeneste og efterfølgende foredrag ved **Helle Skaarup**, forstander på Refugiet i Løgumkloster.
* Foredrag ved hospitalspræst og forfatter til bogen *På en måde skal vi alle dø* **Lotte Blicher Mørk**.
* Samt et humoristisk foredrag ved vores **provst Jacob Køhn Andersen** og hans hustru **sognepræst Benedicte Vejlby Baggesgaard**, der fortæller om deres liv sammen – om de små og store ting i livet.

Spørgsmål vedr. foredragsaftner kan rettes til sognepræst Benjamin Würtz Rasmussen.